
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 14 noiembrie 2011

Pl-x 599/2011


AVIZ

asupra

propunerii legislative privind completarea Legii nr.284/2010 privind salarizarea unitară a personalului plătit din fonduri publice

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind completarea Legii nr.284/2010 privind salarizarea unitară a personalului plătit din fonduri publice, trimisă cu adresa nr. Pl-x 599 din 7 noiembrie 2011, înregistrată cu nr.31/1032 din 8 noiembrie 2011. 

Propunerea legislativă a fost respinsă de Senat, în şedinţa din 31 octombrie 2011, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare.

Iniţiativa legislativă are ca obiect de reglementare modificarea Anexei nr. IV din Legea-cadru nr.284/2010 privind salarizarea unitară a personalului plătit din fonduri publice, în sensul încadrării în categoria de artist liric a absolvenţilor de studii superioare de specialitate din filarmonici (în prezent acesta fiind asimilat cu funcţia de corist), precum şi încadrarea în gradul IA a funcţiei de dirijor cor, ceea ce determină diferenţe salariale, conducând la o majorare a salariului de bază aferent acestor funcţii cu 5-12 clase de salarizare, respectiv între 12,5%-30%, determinând astfel influenţe financiare suplimentare asupra bugetului general consolidat la momentul aplicării integrale a legii.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut propunerea legislativă în şedinţa din 14 noiembrie 2011.

Membrii comisiei au examinat iniţiativa legislativă supusă avizării, expunerea de motive, punctul de vedere al Guvernului României, transmis prin adresa cu nr.1332 din 3 iunie 2011, conform căruia Guvernul nu susţine adoptarea propunerii legislative şi avizul favorabil, cu observaţii şi propuneri al Consiliului Legislativ, aviz cu nr. 523 din 6 mai 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative întrucât este încălcată dispoziţia art.138 alin.(5) din Constituţia României, republicată, care prevede că: “Nici o cheltuială bugetară nu poate fi aprobată fără stabilirea sursei de finanţare”. În acelaşi sens, art.15 alin.(1) din Legea nr.500/2002 privind finanţele publice, cu modificările ulterioare, prevede că: “În cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor”. Măsura propusă necesită o justificare temeinică din punct de vedere al impactului financiar, luându-se în considerare şi faptul că la data de 1 ianuarie 2011 a intrat în vigoare Legea-cadru nr.284/2010, lege prin care sistemul public de salarizare şi ierarhizare a fost reformat şi simplificat prin reducerea numărului de funcţii din sectorul bugetar.
În raport de obiectul şi conţinutul reglementării, iniţiativa legislativă face parte din categoria legilor ordinare.

    SECRETAR,

                        
  Daniel Buda                                    Gabriel Andronache
Consilier parlamentar,

Rodica Penescu
_1381234643.unknown

